น้ำท่วมไม่ระคายอันดับเครดิตของธุรกิจ
ฟิทช์ฯชี้ผลกระทบน้ำท่วมต่อบ.ไทยที่จัดอันดับเครดิตอยู่ในระดับจำกัด มีเพียง 2 บริษัทที่กระเทือน
21 ต.ค. 2554

ฟิทช์ฯชี้ผลกระทบน้ำท่วมต่อบ.ไทยที่จัดอันดับเครดิตอยู่ในระดับจำกัด มีเพียง 2 บริษัทที่กระเทือน
บริษัท ฟิทช์ เรทติ้งส์ (ประเทศไทย)  กล่าวว่า ถึงแม้เหตุการณ์น้ำท่วมรุนแรงที่เกิดขึ้นในภาคกลางของประเทศไทยจะส่งผลกระทบต่อการเติบโตทางเศรษฐกิจในไตรมาส 4 ของปี 2554          ผลกระทบโดยตรงต่อบริษัทในภาคธุรกิจอุตสาหกรรมที่ฟิทช์ได้จัดอันดับเครดิตน่าจะอยู่ในวงจำกัด มีเพียงสองบริษัทที่ฟิทช์ได้จัดอันดับเครดิตที่อาจได้รับผลกระทบโดยตรง เนื่องจากบริษัทดังกล่าวมีโรงงานหรือกิจกรรมการผลิตอยู่ในพื้นที่ที่เสี่ยงต่อน้ำท่วม แต่ยังไม่กระทบต่ออันดับเครดิตในทันที ประกอบด้วยโรงงานผลิตและประกอบผลิตภัณฑ์อิเล็กทรอนิกส์ของ บริษัท เอส วี ไอ หรือ SVI (อันดับเครดิตภายในประเทศระยะยาว ‘BBB+(tha)’/Stable) ตั้งอยู่ในสวนอุตสาหกรรมบางกะดีซึ่งมีความเสี่ยงจากน้ำท่วม ถึงแม้ว่า SVI ได้ทำประกันภัยซึ่งครอบคลุมความเสียหายที่เกิดขึ้นต่อทรัพย์สิน และความเสียหายจากธุรกิจหยุดชะงัก การดำเนินงานและฐานะการเงินของบริษัทยังคงมีความเสี่ยงที่อาจได้รับผลกระทบอย่างมีนัยสำคัญจากเหตุการณ์นี้ 
นอกจากนี้สนามกอล์ฟและโรงงานบรรจุข้าวสารของบริษัท เอ็ม บี เค หรือ MBK (อันดับเครดิตภายในประเทศระยะยาว ‘A-(tha)’/Stable) ก็ตั้งอยู่ในบริเวณที่เสี่ยงต่อน้ำท่วมเช่นกัน
อย่างไรก็ตามรายได้จากธุรกิจดังกล่าวของ MBK เมื่อคิดเป็นสัดสวนต่อกระแสเงินสดจากการดำเนินงานโดยรวมของบริษัท อยู่ในระดับต่ำณ วันที่ 20 ต.ค. 2554 จำนวนบริษัทในภาคอุตสาหรรมต่าง ๆ ในประเทศไทยที่ได้รับการจัดอันดับโดยฟิทช์มีทั้งสิ้น 22 บริษัท